Okresná prokuratúra Považská Bystrica 
Ľ. Štúra 1, 017 01 Považská Bystrica 1 	

Sp. zn. : Pv 210/13/3306	Považská Bystrica, 15.6.2015
EEČ : 2-26-71-2015

U Z N E S E N I E

Trestná vec:	obvinený XXXXX  
Prečin:	Nedovolená výroba omamných a psychotropných látok, jedov alebo prekurzorov, ich držanie a obchodovanie s nimi podľa § 171 odsek 2 Trestného zákona číslo 300/2005 Zbierky zákonov v znení zákona číslo 650/2005 Zbierky zákonov

Rozhodol: 	prokurátorka Okresnej prokuratúry Považská Bystrica
Podľa § 217 odsek 1 Trestného poriadku vyslovujem, že obvinený:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
sa v skúšobnej dobe, určenej uznesením prokurátora Okresnej prokuratúry Považská Bystrica zo dňa 14.5.2013, spisová značka Pv 210/13/3306, ktorým podľa § 216 odsek 1 Trestného poriadku podmienečne zastavil trestné stíhanie, osvedčil.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).
potom, čo dňa 11.02.2013 na parkovisku pri obchodnom dome Hypernova v Považskej Bystrici, od neznámeho muža kúpil pre vlastnú potrebu 2 ks plastových samozatváracích vreciek o rozmeroch 7cm x 4 cm s obsahom vysušeného rastlinného materiálu zelenej farby, všetky za sumu vo výške 10 Eur, tieto pri sebe prechovával do 17.10 h. dňa 11.02.2013, kedy v Považskej Bystrici, pri odstavnom ramene rieky Váh, v časti nazývanej Slavojka, po výzve 2 ks plastových samozatváracích vreciek s obsahom vysušeného rastlinného materiálu zelenej farby, dobrovoľne vydal príslušníkom Obvodného oddelenia PZ Považská Bystrica, a následným kriminalisticko-expertíznym skúmaním bolo zistené, že 
-	v polyetylénovom vrecku sa nachádzali časti rastlín rodu Cannabis (konopa)   s hmotnosťou 0,880 g, s priemernou koncentráciou 13,8 % hmotnostného THC, obsahujúce 121,44 mg THC, 
-	v polyetylénovom vrecku sa nachádzali časti rodu Cannabis (konopa), s hmotnosťou 0,777 g, s priemernou koncentráciou 13,6 % hmotnostného THC, obsahujúce 105,67 mg THC, 
ktoré množstvá s prihliadnutím k individuálnej tolerancii obv. XXXXX určenej znaleckým skúmaním zodpovedá najmenej 6 obvykle jednorazovým dávkam na použitie, pričom podľa Zákona NR SR č. 139/1998 Z.z. o omamných látkach, psychotropných látkach a prípravkoch, v znení neskorších predpisov a jeho príloh, rastliny rodu Cannabis - konope sú zaradené do I. skupiny omamných látok a  tetrahydrokanabinol (THC) ako hlavná aktívna zložka konope je zaradený do I. skupiny psychotropných látok.

Uznesením prokurátora Okresnej prokuratúry Považská Bystrica zo dňa 14.5.2013, spisová značka Pv 210/13/3306, bola určená obvinenému skúšobná doba v trvaní 24 mesiacov.
Odôvodnenie:
	XXXXX prokuratúry Považská Bystrica uznesením sp. zn. Pv 210/13/3306-11 zo dňa 14.05.2013 podľa § 216 ods. 1 písm. a/, b/, c/ Tr. por. podmienečne zastavila trestné stíhanie proti obv. XXXXX za prečin nedovolenej výroby omamných a psychotropných látok, jedov alebo prekurzorov, ich držania a obchodovania s nimi podľa § 171 ods. 2 Tr. zák., ktorý spáchal na tom skutkovom základe, ako je uvedené vo výrokovej časti tohto uznesenia.

	Pri rozhodnutí o podmienečnom zastavení trestného stíhania bola obv. XXXXX podľa § 216 ods. 2 Tr. por. určená skúšobná doba v trvaní dvadsaťštyri (24) mesiacov, ktorá začala plynúť právoplatnosťou uznesenia o podmienečnom zastavení trestného stíhania.

	Uznesenie o podmienečnom zastavení trestného stíhania nadobudlo právoplatnosť u obv. XXXXX dňa 25.05.2013, kedy mu začala plynúť aj určená skúšobná doba, ktorá uplynula dňom 25.05.2015.

	Po skončení určenej skúšobnej doby boli k osobe obv. XXXXX zabezpečené správy z Okresného riaditeľstva PZ, Odboru kriminálnej polície Považská Bystrica, z Obvodného oddelenia PZ Považská Bystrica, z Okresného úradu, Odboru všeobecnej vnútornej správy Považská Bystrica, z Obce XXXXX a tiež bol zabezpečený odpis registra trestov na obvineného.

	Z týchto zabezpečených správ a odpisu registra trestov je zrejmé, že obv. XXXXX v priebehu skúšobnej doby podmienečne zastaveného trestného stíhania bol 2 -krát postihnutý za priestupky v cestnej premávke. XXXXX nebol právoplatne odsúdený za úmyselný trestný čin a tiež nebolo proti nemu podmienečne zastavené trestné stíhanie, prípadne schválený zmier a zastavené trestné stíhanie za iný trestný čin, spáchaný v skúšobnej dobe podmienečného zastavenia trestného stíhania. 

	Podľa § 217 ods. 1 Tr. por., ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam a povinnostiam, prokurátor rozhodne, že sa obvinený osvedčil. Inak rozhodne, a to aj počas skúšobnej doby, že sa v trestnom stíhaní pokračuje. O osvedčení alebo o pokračovaní v trestnom stíhaní vydá uznesenie.

	Obvinený XXXXX v priebehu skúšobnej doby podmienečného zastavenia trestného stíhania viedol riadny život, čo je zrejmé zo zabezpečených listinných podkladov. 

	S prihliadnutím na tieto skutočnosti u obv. XXXXX teda boli jednoznačne splnené podmienky stanovené  v § 217 ods. 1 Tr. por., a preto som rozhodla tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Anna Grittersová
prokurátorka